

เอกสารใช้ภายในบริษัทฯ ห้ามเผยแพร่
	ข้อควรรู้เกี่ยวกับสัญญาจ้างแรงงาน

โดย ภาธินี  อาภาธณานุวัติ
 ตำแหน่ง ผู้จัดการ / ฝ่ายทรัพยากรบุคคล

การจ้างงานมักจะต้องมีสัญญาเพื่อประกอบกฎหมาย และป้องกันความขัดแย้งในอนาคต ซึ่งสัญญาจ้างงานเป็นเอกสารทางกฎหมายที่จะระบุข้อกำหนดและเงื่อนไขเกี่ยวกับการทำงานของลูกจ้าง และการจ้างงานของนายจ้าง 
สัญญาจ้างงานมีประโยชน์สำคัญต่อทั้งสองฝ่าย เนื่องจากเป็นเอกสารที่จะช่วยในเรื่องความชัดเจนด้านเงื่อนไข และความรับผิดชอบของทั้งสองฝ่าย ซึ่งประโยชน์หลักของสัญญาจ้างงานที่เราจะนำมาให้ทุกคนได้รู้มี 5 ข้อดังนี้
1. ความชัดเจนของสัญญาจ้างงานช่วยกำหนดความชัดเจนเกี่ยวกับสิทธิ และความรับผิดชอบของลูกจ้างและนายจ้าง ทำให้ทั้งสองฝ่ายเข้าใจตรงกันในระหว่างร่วมงาน
2. เป็นการป้องกันความขัดแย้งในสัญญาจ้างงานช่วยป้องกันความขัดแย้งทางกฎหมาย หากเกิดข้อโต้แย้งในอนาคตเกี่ยวกับข้อกำหนดหรือสิทธิในสัญญา สัญญาจะเป็นเอกสารหลักที่ใช้ในการแก้ไขข้อขัดแย้ง และเป็นหลักฐานอีกด้วย
3. ความลับและความรับผิดชอบ สัญญาจ้างงานมักรวมข้อกำหนดเกี่ยวกับความลับ การรักษาข้อมูลที่เป็นความลับ และการรับผิดชอบต่อความลับขององค์กรของพนักงานระหว่างร่วมงานกันอีกด้วย
4. การชำระเงินและสวัสดิการ ในสัญญาจ้างงานระบุรายละเอียดเงินเดือน วิธีการจ่ายเงิน การสวัสดิการ และค่าตอบแทนอื่นๆ ที่ลูกจ้างจะได้รับ เพื่อผลประโยชน์ที่เราเองควรรู้ก่อนตกลงทำงานที่ไหน
5. การสิ้นสุดสัญญา สัญญาจ้างงานจะมีการระบุข้อกำหนดเกี่ยวกับการบอกเลิกสัญญา หรือเงื่อนไขอื่นๆ เกี่ยวกับการสิ้นสุดสัญญา เพื่อความชัดเจนในการลาออกกลางคัน หรือการยกเลิกจ้าง
ประโยชน์ของสัญญาจ้างนั้น ทำขึ้นเพื่อประโยชน์ทั้งนายจ้างและลูกจ้าง เพื่อการร่วมงานกันอย่างราบรื่น โดยถึงแม้ว่าจะไม่มีการทำเป็นหนังสือสัญญาจ้างแรงงาน แต่นายจ้างมีการให้ลูกจ้างมาช่วยทำงาน ก็ถือว่ามี “สัญญาจ้างแรงงาน” เกิดขึ้นแล้ว
[bookmark: _GoBack]ในประมวลกฎหมายแพ่งและพาณิชย์ มาตรา ๕๗๕ บัญญัติว่า สัญญาจ้างแรงงาน หมายถึง “สัญญาซึ่งบุคคลคนหนึ่งเรียกว่า ลูกจ้าง ตกลงทำงานให้แก่บุคคลอีกคนหนึ่ง เรียกว่านายจ้าง และนายจ้างตกลงจะจ่ายสินจ้างให้ตลอดระยะเวลาที่ทำงานให้” ข้อสังเกตอีกอย่างที่สำคัญก็คือ นายจ้างจะต้องมีอำนาจในการบังคับบัญชาลูกจ้างได้อีกด้วย  ซึ่งในหัวข้อนี้ เราจะพามาทำความเข้าใจลักษณะสัญญาจ้างงานไม่มีระยะเวลา และสัญญาจ้างงานระยะกำหนด ให้ถูกต้อง และแต่ละประเภทสัญญามีกฎหมายบังคับใช้อย่างไรบ้าง
· สัญญาจ้างงานไม่มีระยะเวลา หรือสัญญาจ้างงานที่ไม่มีระยะเวลาที่กำหนดไว้ ลูกจ้างและนายจ้างสามารถสิ้นสุดสัญญาได้ตามต้องการ โดยไม่ต้องระบุเหตุผล
· เมื่อนายจ้างเลิกจ้างหรือยกเลิกสัญญาจ้างกับลูกจ้าง นายจ้างต้องจ่ายค่าชดเชยให้ลูกจ้าง 
· แต่หากลูกจ้างเป็นฝ่ายแจ้งลาออก หรือยกเลิกสัญญาจ้าง ไม่ถือเป็นการเลิกจ้าง ไม่มีสิทธิได้รับค่าชดเชย
· สัญญาจ้างงานระยะกำหนด จะกำหนดระยะเวลาที่เฉพาะเจาะจงในการจ้างงาน เช่น สัญญาจ้างงาน 1 ปีหรือสัญญาจ้างงานตามโครงการ
· สัญญาจ้างมีกำหนดเวลา แต่เมื่อครบกำหนดลูกจ้างแจ้งไม่ต่อสัญญาจ้าง ไม่ถือเป็นการเลิกจ้าง ไม่มีสิทธิได้รับค่าชดเชย
· ในกรณีนี้ต้องทำความเข้าใจก่อนว่า สัญญาจ้างนี้มีกำหนดระยะเวลาสิ้นสุดแน่นอน แต่มีข้อความที่ให้นายจ้างมีสิทธิบอกเลิกสัญญาก่อนครบกำหนดได้ สัญญาจ้างจึงกลายเป็นระยะเวลาการจ้างไม่แน่นอน ไม่เป็นการจ้างที่มีกำหนดเวลาแน่นอนตามมาตรา 118 วรรคสามและวรรคสี่ เมื่อนายจ้างเลิกจ้างลูกจ้าง จึงต้องจ่ายค่าชดเชยแก่ให้ลูกจ้าง แต่ต่อมาเมื่อครบกำหนดสัญญา ลูกจ้างได้แจ้งว่าลูกจ้างไม่ประสงค์จะต่อสัญญาจ้างอีก ถือเป็นการลาออก ไม่ใช่เป็นการเลิกจ้าง ลูกจ้างจึงไม่ได้รับค่าชดเชย
กรณีตัวอย่างที่ 1
· ตามคำพิพากษาศาลอุทธณ์คดีชำนัญพิเศษที่ 7076/2562 ตัดสินว่า สัญญาจ้างระหว่างโจทก์ (ลูกจ้าง) กับ จำเลย (นายจ้าง) กำหนดระยะเวลาจ้างและระยะเวลาสิ้นสุดการจ้างที่แน่นอน โดยเริ่มต้นตั้งแต่วันที่ 15 พฤศจิกายน 2559 ถึง 30 พฤศจิกายน 2560 แต่เมื่อสัญญาจ้างข้อที่ 5 ระบุว่า จำเลยมีสิทธิบอกเลิกสัญญาก่อนครบกำหนดได้ ระยะเวลาการจ้างจึงไม่แน่นอน ถือไม่ได้ว่าเป็นสัญญาจ้างที่มีกำหนด
กรณีตัวอย่างที่ 2
· ก่อนสัญญาจ้างแรงงานครบกำหนดมีการเจรจาต่อสัญญาจ้างระหว่างนายจ้างกับลูกจ้าง ลูกจ้างต้องการต่อสัญญาอีก ๑ ปี แต่นายจ้างต้องการต่อสัญญาอีก ๖ เดือน โดยทั้งสองฝ่ายไม่สามารถตกลงกันได้ และไม่ได้มีการทำสัญญาหรือต่อสัญญาออกไป เมื่อสัญญาจ้างมีกำหนดระยะเวลาเอาไว้ กรณีจึงถือว่าเป็นการเลิกจ้างเพราะสัญญาจ้างสิ้นสุด สอดคล้องกับความหมายของคำว่า "เลิกจ้าง" ที่กฎหมายคุ้มครองแรงงานกำหนดเอาไว้ในมาตรา ๑๑๘ วรรคสอง นายจ้างจึงต้องจ่ายค่าชดเชย โดยต้องนำเอาระยะเวลาที่ทำกันปีต่อปีทุกฉบับมารวมกัน เพื่อคำนวณค่าชดเชย
ข้อสังเกต
ในสัญญาหลายฉบับมักเขียนมักมีการกำหนดระยะเวลาเริ่มต้นและสิ้นสุดเอาไว้แน่นอน และมักจะเข้าใจว่าสัญญามีกำหนดระยะเวลาแน่นอนไม่ต้องจ่ายค่าชดเชย ซึ่งเป็นความเข้าใจผิด เพราะแม้มีกำหนดระยะเวลาแน่นอน แต่ต้องมีองค์ประกอบเพิ่มเติมว่าต้องเป็นงานอย่างใดอย่างหนึ่งใน ๓ อย่างนี้ คือ
ก) งานตามโครงการที่ไม่ใช่ปกติธุรกิจของนายจ้าง
ข) งานตามฤดูกาล
ค) งานที่ทำเป็นครั้งคราว มีกำหนดการจ้างกันไม่เกิน ๒ ปี
ที่มา คำพิพากษาศาลอุทธรณ์ที่ ๑๔๗/๒๕๖๓
กรณีตัวอย่างที่ 3
· คดีนี้นายจ้างทำสัญญาจ้างเป็นวิศวกรควบคุมงานก่อสร้างโครงการ 2 ฉบับ (ฉบับแรก เริ่มงานวันที่ 1 ตค. 2554 - 30 กย. 2555/ ฉบับที่สอง เริ่มงานวันที่  26 สค. 2555 - 25 สค. 2556) โดยเมื่อครบกำหนดแล้วนายจ้างไม่ได้จ้างทำงานต่อ กรณีดังกล่าวถือว่านายจ้างไม่ให้ลูกจ้างทำงานต่อไปและไม่จ่ายค่าจ้างให้เพราะเหตุสิ้นสุดสัญญาจ้าง ถือว่านายจ้างเลิกจ้างลูกจ้าง ตามความหมายในมาตรา 118 วรรคสองแล้ว
ข้อเท็จจริงปรากฎว่าในสัญญาจ้างทั้ง 2 ฉบับเป็นการจ้างให้ทำงานในโครงการที่แตกต่างกัน แต่สัญญาทั้ง 2 ฉบับมีลักษะเดียวกันและมีความต่อเนื่องเกี่ยวพันกัน จึงถือได้ว่าลูกจ้างทำงานให้กับนายจ้างต่อเนื่องกันเป็นเวลา 1 ปีแต่ไม่เกิน 3 ปี จึงมีสิทธิได้รับค่าชดเชย  ซึ่งกรณีเลิกจ้างยังรวมถึงการที่มีการทำสัญญากำหนดระยะเวลาเริ่มต้นและสิ้นสุดการจ้างกันไว้แน่นอน เมื่อสัญญาจ้างสิ้นสุด ก็ต้องถือว่าเป็นการเลิกจ้างด้วย นายจ้างจะอ้างว่าไม่ได้บอกเลิกสัญญาจ้างไม่ได้ เพราะกรณีนี้ถือว่านายจ้างได้บอกเลิกจ้างเอาไว้ตั้งแต่วันเซ็นต์สัญญาจ้างแล้ว เพราะในวันนั้นได้บอกถึงว่าที่จะเลิกจ้างเอาไว้ในสัญญาด้วยแล้ว ดังนั้นเมื่อมีการเลิกจ้าง จึงต้องจ่ายค่าชดเชยแก่ลูกจ้าง
ข้อสังเกต
1) แม้สัญญาจะแยกเป็น 2 ฉบับ แต่กฎหมายมาตรา 20 ให้นำเอาระยะเวลาทุกฉบับมาต่อกัน
2) คดีนี้นายจ้างยังต่อสู้ประเด็นที่ว่าเป็นงานตามโครงการตามมาตรา 118 วรรคสาม ถึงวรรคท้าย ซึ่งถือเป็นงานตามโครงการจะเป็นข้อยกเว้นไม่จ่ายค่าชดเชย แต่คำว่างานตามโครงการนั้น จะต้อง "มีกำหนดระยะเวลาเริ่มต้นและสิ้นสุดแน่นอน และมีการเลิกจ้างตามนั้น" แต่คดีนี้ เมื่อครบ 1 ปีตามสัญญาฉบับแรกแล้วยังคงมีการทำงานกันต่อไป จึงไม่ถือว่ามีการเลิกจ้างตามที่ตกลงกัน
3) นอกจากนั้น กฎหมายใช้คำว่า "งานตามโครงการซึ่งไม่ใช่ปกติธุรกิจ หรือการค้าของนายจ้าง" ส่วนนี้ทำให้เข้าใจผิดกันจำนวนมากว่าเมื่อนายจ้างให้ไปทำงานในโครงการก่อสร้างถนน หรือโครงการที่ไปรับจ้างจะทำให้งานนั้นเป็นงานตามโครงการ ซึ่งเป็นการเข้าใจที่คลาดเคลื่อน ที่ถูกต้องคือต้องพิจารณาต่อไปด้วยว่างานตามโครงการนั้น "ต้องไม่ใช่ปกติธุรกิจหรือการค้าของนายจ้างด้วย" หมายความว่านายจ้างอาจไปร่วมทำโครงการอื่น เช่น ปกตินายจ้างทำกิจการก่อสร้าง ต่อมาได้ไปร่วมกับบริษัทด้านปิโตเคมี ทำโครงการก่อสร้างโรงกลั่นน้ำมัน เช่นนี้ย่อมถือว่าการไปทำโครงการก่อสร้างโรงกลั่นน้ำมันไม่ใช่ปกติธุรกิจของนายจ้างได้ 
· สัญญาจ้างงานที่มีระยะเวลาไม่มั่นคง สัญญานี้กำหนดระยะเวลาที่ไม่มั่นคง ซึ่งอาจมีการบอกเลิกได้จากทั้งสองฝ่าย 
· สัญญาจ้างงานเวร สำหรับงานที่มีการเปลี่ยนแปลงระหว่างปี เช่น งานในวันหยุดสุดสัปดาห์หรืองานฤดูร้อน
· สัญญาจ้างงานแบบกิจการ ระบุลักษณะงานที่ต้องทำและเงื่อนไขการจ้างงานของผู้ทำงานอิสระ แทนการจ้างงานแบบเป็นลูกจ้าง
· สัญญาจ้างงานสัญญาบริการ ใช้สำหรับบริการที่เป็นบริการแบบอิสระและไม่ใช่การจ้างงานเป็นลูกจ้าง
· สัญญาจ้างงานรายคัด ทำงานตามระยะเวลาที่ไม่เต็มเวลา, ซึ่งลูกจ้างทำงานเพียงบางส่วนของเวลาการทำงานปกติ
· สัญญาจ้างงานระยะประจำ กำหนดการจ้างงานเป็นลูกจ้างยาวนานและมีสวัสดิการและความมั่นคง
· สัญญาจ้างงานแบบออนไลน์ สำหรับงานออนไลน์หรือระยะไกลที่ใช้สัญญาออนไลน์
สัญญาจ้างงานมีลักษณะแตกต่างกันตามงานและเงื่อนไข ซึ่งก่อนจะทำการเซ็นก็ต้องดูด้วยว่าสัญญาที่เซ็นนั้นตรงตามประเภทงานที่เราสมัครไปหรือไม่  เพื่อที่เราจะไม่เสียผลประโยชน์ หรือมีความขัดแย้งเกิดขึ้นในภายหลัง

